text: Kaserner: Ingen aftale om lukninger i denne uge 
  27 februar 2013 kl. 15.20
  Folketingets partier kan stadig ikke blive enige om kasernelukninger. Nu er beslutningen igen udskudt.
  Kasernebyerne må væbne sig med tålmodighed.
  Beslutningen om, hvilke kaserner der skal lukkes, bliver ikke truffet i denne uge, lyder det fra både Venstre og Dansk Folkeparti efter et forhandlingsmøde i Forsvarsministeriet onsdag.
  - Det er usandsynligt, at vi når en aftale, inden forsvarsordførerne tager på udvalgsrejse på fredag, siger Venstres forsvarsordfører, Troels Lund Poulsen.
  Samme melding kommer fra Dansk Folkeparti, hvor partiformand Kristian Thulesen Dahl ønsker mere betænkningstid.
  - Lokalbefolkningen i kasserneområderne har krav på, at vi er på sikker grund, inden vi træffer en afgørelse, siger han.
  Folketingets Forsvarsudvalg rejser fredag til Australien for at studere havmiljøovervågning, og de vil være væk i 10 dage.
  Forsvarschef Peter Bartram har indstillet kasernerne i Sønderborg og Haderslev, Bülows Kaserne i Fredericia, Almegård på Bornholm samt enten Høvelte eller Vordingborg til lukning.
  Det ventes dog, at en eller flere af de pågældende kaserner vil blive skånet i den endelige aftale.
  Samtidig har oppositionen et ønske om, at man også lader besparelserne ramme søværnet og flyvevåbnet.
  - De Konservative og Venstre ønsker også, at man ser på flåden og flyvevåbnet. Det skal ikke kun være hæren, man ser på, siger De Konservatives forsvarsordfører, Lene Espersen.
  